Gedagte vir die dag: Ontvang die Gees Foto: pixabay.com “Het julle die Heilige Gees ontvang toe julle gelowig geword het?” “Ons het nog nie eens gehoor of die Heilige Gees al gekom het nie,” het hulle geantwoord. (Hand 19:2) Ons woon in KwaZulu-Natal en die Zoeloes het so ’n mooi taal. Hulle noem die Heilige Gees Umoya Ngcwele; dit beteken die Gees, die krag of die wind, binne-in ons. Jy het die Heilige Gees ontvang toe jy in Jesus Christus begin glo het, maar ek wil jou vandag aanmoedig: Soek die Heilige Gees. Vra Hom om jou elke dag met sy krag te vul. Sy krag is beskikbaar vir almal wat vra. Jesus het vir die dissipels gesê hulle moet in Jerusalem wag vir die krag van die Heilige Gees om oor hulle neer te daal (Hand 1:4). Hy het dit gedoen omdat Hy geweet het hulle sou nie sonder die Gees volgens sy wil kon leef nie. Ons kan nie sonder hierdie krag leef nie, net soos die windpomp op my plaas nie sonder die krag van die wind kan draai en water pomp nie. Sonder die Heilige Gees in ons lewe is ons soos ’n windpomp wat stilstaan. Ons bereik niks nie. Wanneer ons die krag van die Heilige Gees vra, kan ons groot dinge vir God doen. Niks sal vir ons te moeilik wees wanneer ons die krag van die Gees in ons het nie. Voel jy vandag leweloos? Voel jy ontoereikend? Is jy gevul met vrees? Vra jou Vader om vir jou sy Gees te gee. Vra die Gees om vandag oor jou te kom, net daar waar jy is. Praat met Hom. Sak op jou knieë neer en sê: “Heilige Gees, vul my asseblief met u krag!” Hy sal jou gebed beantwoord. Heilige Gees van God, vul my asseblief met u krag. Amen